ทิสโก้ขายตั๋วแลกเงิน7เดือนดอก4%
ธนาคารทิสโก้ส่งตั๋วแลกเงินพิเศษ 7 เดือน ให้อัตราดอกเบี้ยสูงถึง 4% วงเงิน 5 แสนบาท เปิดขายตั้งแต่ 1-31 ส.ค.
1 ส.ค. 2554

ธนาคารทิสโก้ส่งตั๋วแลกเงินพิเศษ 7 เดือน ให้อัตราดอกเบี้ยสูงถึง 4% วงเงิน 5 แสนบาท เปิดขายตั้งแต่ 1-31 ส.ค.
นายพิชา รัตนธรรม หัวหน้าสายธุรกิจธนบดี ธนาคารทิสโก้  เปิดเผยว่า เพื่อเป็นการรองรับความต้องการของผู้ฝากเงินที่มองหาทางเลือกในการออมและการลงทุนในช่วงที่ดอกเบี้ยยังคงเป็นขาขึ้น ธนาคารได้ออกผลิตภัณฑ์ตั๋วแลกเงินพิเศษ (บีอี) อายุ 7 เดือน โดยให้อัตราดอกเบี้ยที่ 4% กำหนดวงเงินฝากตั้งแต่ 5 แสนบาทขึ้นไป  เพื่อเพิ่มทางเลือกการออมให้กับลูกค้าที่ไม่ต้องการล็อคเงินไว้ยาวในช่วงดอกเบี้ยขาขึ้น เปิดขายตั้งแต่วันนี้ถึงวันที่ 31 ส.ค.นี้
นอกจากนี้ ธนาคารยังได้ขยายเวลาการขายตั๋วแลกเงินพิเศษ 4 เดือน ดอกเบี้ย 3.75%  และเงินฝากพิเศษ 4 เดือน จ่ายดอกเบี้ย 3.55% สำหรับวงเงินฝากตั้งแต่ 5 แสนบาทขึ้นไป ที่เดิมหมดช่วงจำหน่ายไปตั้งแต่วันที่ 31 ก.ค. ที่ผ่านมา ออกไปจนถึงวันที่ 31 ส.ค. นี้เช่นกัน 
"แนวโน้มอัตราดอกเบี้ยที่ยังอยู่ในช่วงขาขึ้น ส่งผลให้ผู้ฝากเงินมองหาผลิตภัณฑ์ทางเลือกในการออมที่ให้ผลตอบแทนที่ดี ประกอบกับนโยบายของสถาบันคุ้มครองเงินฝาก ที่จะทยอยลดวงเงินในเดือน ส.ค. นี้ ทำให้ผู้ฝากเงินหันมาพิจารณาการกระจายเงินฝาก โดยหันไปออมในผลิตภัณฑ์ทางเลือกอื่นๆ มากขึ้น ทำให้ตั๋วแลกเงินเป็นทางเลือกที่น่าสนใจเป็นอย่างมากในเวลานี้ จึงเชื่อว่าตั๋วแลกเงินพิเศษจะได้รับการตอบรับที่ดีจากลูกค้า"นายพิชา กล่าว